Svar við grein Ásdísar Rafnar framkvæmdastjóra Læknafélags Íslands Sjá Læknablaðið 7. / 8. tbl. og 11. tbl. 1999 og 1. tbl. 2000 Ég Þakka framkvæmdastjóra LÍ fyrir svör við fyrirspurnum mínum um hóptryggingu lækna sem birtust í janúarhefti Læknablaðsins . Framkvæmdastjórinn bendir þar meðal annars á , " að LÍ hafi í fjölda ára greitt félagsmönnum leið að góðum tryggingum á hagstæðari kjörum en almennt bjóðast á almennum markaði . " Þetta er rétt svo langt sem það nær . Það gildir sem sagt ekki um alla lækna . Sumir njóta ekki þessarar umhyggju samtakanna , og á það fyrst og fremst við um þá sem þurfa mest á henni að halda , það er þeir sem eru í mestri áhættu heilsufarslega og koma að lokuðum dyrum á tryggingamarkaðnum nema þeir séu í hópi með öðrum . Um fjölda þeirra sem neitað var um tryggingu segir , að þeir " verði taldir á fingrum annarrar handar " . Það er ekki tekið fram , hvort til þurfi alla fingurna . Þá segir , að " jafnfáir " hafi fengið frestun . Þessar upplýsingar hefðu að skaðlausu mátt vera ögn gleggri . Að vísu skiptir fjöldinn ekki höfuðmáli í þessu sambandi . Ranglæti gagnvart einum er nóg . En það hefði verið hreinlegra að gefa þetta upp í tölum en vísa á puttana á manni . Það er eins og menn kveinki sér við að nefna tölurnar fullum hálsi . En til að milda þetta enn frekar er bent á , að bresk tryggingafélög neiti 2% umsækjenda um tryggingu og 5 - 7% verði að sæta álagi á iðgjöld . Þetta er ekki svo slæmt , eða hvað ? Það sem skín út úr svarinu er að þeir , sem verða þarna útundan , séu svo fáir að það borgi sig ekki að æsa sig upp út af þeim . Með þessu er verið að segja , að hóptryggingin komi siðareglum lækna ekkert við , þessi mál eigi að afgreiða sem hrein og köld fjármál meirihlutans . Hér þarf að gera greinarmun á því , hvort um er að ræða heildarsamtök lækna eða hóp einstakra lækna . Ef einstakir læknar hefðu tekið sig saman og samið við tryggingafélag sem hópur , án þess að læknasamtökin hefðu komið þar við sögu , þá gegnir það öðru máli en ef samið er í nafni heildarsamtakanna . Framkvæmdastjórinn lýkur máli sínu með því að varpa fram þeirri hugmynd , að skipuð verði nefnd á vegum LÍ sem hafi það hlutverk að fjalla um tryggingamál lækna . Að sjálfsögðu hlýt ég að fagna þeirri hugmynd . Þar með ætti að skapast vettvangur fyrir umfjöllun um þessi mál . Eins og fram hefur komið er mikil þörf á að íhuga tryggingamál lækna meðal annars með hliðsjón af Codex Ethicus . Það þarf til dæmis að íhuga hvað felst í eftirfarandi ákvæði í Genfarheiti lækna : " Ég heiti því að rækja stéttarbræður mína sem bræður mína " . Þarf ekki að hafa það í huga , þegar læknasamtökin semja um hóptryggingu fyrir stéttina ? Ég hygg að oft hafi verið þörf á að leggja áherslu á þetta ákvæði en aldrei eins og nú . Veður eru válynd um þessar mundir og engin vanþörf á að dusta rykið af sígildum siðfræðilegum verðmætum .